
Iz povijesti hrvatske književnosti | UDK 886.2(049.2):244'17" 


Hilarion Gašparoti (1714-1769) 
TRI POLEMIČKE PROPOVIJEDI PROTIV POKLADA 


CZVET SZVETEH, ali SIVLENYE, Y CHINI SZVETCZEV, koteri vu nassem 
Horv&tczkem, iliti Szlovćnszkem orsz4gu z-vekssum pobosnosztjum, y z-prodestvom 
postujusze. Szkupa, y drugeh szvćtczev oszebujnessega, y szvetessega sitka; nam na chudo, 
y naszleduvanye iz vnogeh veruvćnya vredneh y potverdgyeneh piszcev zebr&ni. 
Vszakojachkem vrč jezikom, kakti spanyolszkem, latinskem, franczuskem, nemskem: 
szvojem orszigom od vnogeh napčrvd posztavleni. Vezda pak po dareslyivoszti bosanszki, 
y miloszerdnoszti najszvetesse neba, y zemlye kralycze BI. Devicze Marie na Bisztriczi 
milosche izkazujuche, vszem včrnem k€rschanszkem dussiczam Horv&tczkoga orszaga na 
napredek, y duhovnem pasztirom za polehchiczu prodekivanya, na szvetlo za vugodnu 
duhu pod4ni. Y na nass szlovćnszki jezik, z-dopuschenyem poglavarov, po lyublenom trudu 
P. Hilariona Gasparotti, reda sz. Paula pčrvoga puschenika, prenesseni, 1750. Stampani vu 
Gradczu pri odvetku Widmanstadianszkomu, vu lettu Goszponovom 1752. 


(Vel.20,4 X 16,6 cm; str./12/ + 982 + /1/, sa 1 sl.) 


Priložek k prvoj strani. Za tri fašenske dneve prodeke zaderžavajuči. 


NA FAŠENSKU NEDELJU PRODEKA. 


Tradetur gentibus, et illudetur, et flagellabitur, et conspuetur, etc. Lucae 18. 
Vu ruke poda se narodom, i ošpota se, i zbičuje se, i popljuje se. 
Ibidem. 


I. < Kadabi bil stanoviti zvezdoznanec za kalendare zvezde razgledaval, dojde k njemu 
neprijatel pokolenja človečanskoga, vrag peklenski, okolu njega zrepom svojem mileči se; 
kojega opita zvezdoznanec: Kaj ovdi iščeš i od mene s prilizavanjem tvojem imati želeješ, 
nesrečna naveke beštija? Odgovori vrag: Ne straši se, moj dobri človeče, ti celoga leta dneve 
med Bogom i sveci deliš; prosim te, dai meni barem jeden dan zapišeš. Kaj je jeden dan med 
tulikemi dnevi? Nasmeje se kalendarov spravljavec, dobro poda vufanje vragu, vut vendar 
van, dačez leto dan nazad povrne se i koteri dan sebi zapisan spozna, očivesto valuje. Razidu 
se, i za spunjenem letom z velikem veseljem povrne se duh nečisti k zvezdoznancu, jako 
hvaleči za ljubav iskazanu proti njemu i govoreči: Nesem štimal, da bi mene tak verno bil 
posluhnul; ja samo za jeden dan tebe prosil jesem, ti ništarmanje med nedeljami pedeset i 
dve, med svetki nikaj menje dnevov meni zapisal i prikazal jesi. Osupne zvezdoznanec i 

srdito opita: Kak bi to moglo biti, da tak sveti dnevi, Bogu i svecom na hvalu podani, tebi 
bi bili zapisani? Odvrne vrag: Istinsko spoznal jesem vu rečeneh dnevih tuliku ljudctva 
odurnost, grehotu, pijanščinu, nečistoču i ostalu ničemurnost, da vse ove dneve, od božje 
službe izbrisane, a meni zapisane, tvrdno držal jesem. Ovazgovorivši, nestane ga. Odkojega 
vremena svetečni dnevi, koji prvo zlatemi literami vu kalendaru pisani jesu, s črlenemi 
zapisavaju se, kakti da bi zvrhu odurnosti, vu njih vučinjene, sramuvati se morali. 


2. > Krščanski poslušiteli, zakaj denes ovu pripovest naprvo donašam, povedati hoču. 
Istinaje da, akoprem vsaki dan grešno ljudetvo, tak zbog krhkoče svoje, kak zbog skušavanja 
preveč skoznoga inadobičke svoje kruto skrbnoga, z neba izhičenoga pozoja, vu vs akojačke 
grehe opada; na tuliko, da vnogi sveti navučiteli srčeno valuju iz četrnajst jezer, iz šezdeset 
jezer, komaj dve ali tri duše vuneboothajajuče, nego vse vu pekel prepadajuče. Ništarmanje, 
po svetkeh vnogo vekši bivaju grehi od vsakoga stališa vmangujučeh ljudih. Ar vu svetek 
krčme pohajaju se, pleše se, pijančuje se etc., z rečjum: Bog i bližnji bantuje se. Ali, o tuga 
i žalost! Zverhu vseh oveh dnevov, tri ovi fašenski dnevi najbolje duhu peklenskomu 
prikažuju se, pokehdob ovo vreme Stultorum infinitus est numerus. Norcov neizbrojeni broj 
vidi se. I med krščeniki oni negdašnji poganini egiptonski nahajaju se, bogu Bakhušu ali, da 
očivesteje rečem, vragu peklenskomu svetke na hvalu opslužavajuči. Ar ove dneve 
plemenitaši vu priprostu norsku opravu oblače se i ovak iz stališa svojega ishičene i njemu 
neprikladne kažu se. Jesu, koji vu smešnu oblečeni opravu, vsakojačke norske igre zbadaju 
i pamet pogubljenu iskažuju. Jesu, koji nočneh strašil, nemeh stvarih, ljuteh medvedov, 
vukov etc., kože i kipe na se jemlju i kip božanski, na kojega stvorjeni jesu, othitavaju, blate 
inemi stvari prispodabljaju. Jesu, koji dugo pijančujuč, nemertučljivo jeduč, do grla zoseru 
se; drugi tance do bele zorje vode; ostali vu smehu, igrah, norijah, na svade, špote, 
neprijatelstva i na ista ljudomorstva dohajaju. Jesu, reku, koji vu nečistoču, lotriju i vu vse 
grehe puščaju se, na tuliko, da vsem ovem s. Mati Cirkva današnjem svetom evangelijumu 
muku Krištuševu naprvo postavlajuč, nje vendar od grehote stegnuti ne more. 

I akoprem vu slepcu evangelijumskom slepotu njihovu očivesto otkriva, ništarmanje nje 
rasvetiti ni prikladna, nego nestegnjeno vragu služe, njemu dneve alduju, a Krištuša Jezuša 
Otkupitela svojega muku znovič ponavljaju, da se od Njega ove tri dni najbolje more reči: 
Tradetur gentibus, et illudetur, et flagellabitur, et conspuetur, etc. Vu ruke poda se narodom, 
iošpotase, izbičuje se, i popljuje se. Ovi, ovi norci jesu, odkojeh govori sveti Pavel: Rursum 
crucifigentes in se filium Dei. Znovič raspinjajuči vu sebi Sina Božjega. Ah, verne duše 
krščanske, da vi ovem norcom spodobni ne ostanete ove tri dni fašenske, tak z mukom 
Krištuševum, kak z prehajajučem hitro vremenom, i strašnemi peldami vas stegnuti nakanil 
jesem; posluh prosim. — /../ 

Ah, duša draga, ove fašenske dneve tri mogučni neprijateli vojuju proti vernomu 
ljudctvu krščanskomu, najmre: svet, telo i vrag. Oružje njihovo jesu: nasladnosti, lakomosti, 
plesi, pogibelna shodišča etc., iz kojeh nastaje poštenja istoga pogublenje, i ovo vreme več 
neg drugda; ar vsa dopuščena i slobodna sada štimaju se. 


/Gašparoti, Cvet sveteh, knj.I, str.939-942/ 

Nekoteri mudroznanec na senjem dojde, gdje osli prodavali se jesu, kak da bi jednoga kupiti 
hotel. Ovdi, da bi druge i druge pred se zapovedal peljati, zadnjič vse je othitil govoreči: Ne 
nahaja se ovdi osel, kakvoga želejem kupiti. Čude se vsi, da med tulikum vnožinum oslov 
ne nahaja sebi povoljnoga. Zato opitaju ga: Kakvoga bi rad imati osla? Odgovori: Osla hoču 
imati takovoga, koj rep pavov imal bude, z najlepšemi zrcali i kolobari nakinčen. Na koj 
odgovor vsi okolu stoječi glasom nasmeju se ireku: O, norc, ne mudroznanec! Gdo ti takvoga 
osla najde, nego more biti koj malar zmalanoga? Na to mudroznanec reče: Iz mene se 
osmehavate vi, vekšega smeha vredni! Hočete imati žitak oselski vu goščenju, plesu, 
nečistoči sprevođen, koj vendar bi imal rep pava, to je to: smrt i konec blaženi, sveti, lepii 
angelski. Kaj menje zadobiti se more, nego osel z repom pavovem? Dapače, vi i takovi sveta 
nasledniki, pošaljete se vu melin oselski, na komen ognjeni, vu tmicu zvunsku! 

O, kak ovem načinom vezdašnje vreme vnogi vkanjuju se ovo vreme fašensko! Koje 
ako od greha odvleči ina dobro dopeljati ne more muka Kristuševa, krhkoča žitka njihovoga 
inesrečnikonec prokleteh, naj končema po peldah strašneh moja posluhnu opominanja. Jaj, 
opominanja koja morebiti zadnja jesu. Ah, posluhnete anda i prestrašete se. 


10. Stanoviti prodekator, vuprav ove fašenske dneve proti grehom, koji sada slobodneje 
pripečaju se, zažgano i oštro govoreči, naprvo postavljal je krhkoču žitka i rekel: More se 
pripetiti, da koj zmed poslušitelov predi iz ovoga sveta premine, neg na pepelnicu z 
blagoslovljenem pepelom opepeli se. Anda ne veruvati tak krhkomu žitku, a menje jeden 
listor hip vu smrtnom grehu zaostati. Med poslušiteli bil je pun nečistoče grešnik, k kojemu 
spodobnoga žitka pajdaš po prodečtvu reče: Prijatel! Oštro, prez luga, od prodekatora 
vumiveni jesmo; pravu nam je istinu povedal. Kaj smo anda čineći? Postavemo konec 
grešenju: daj, otiraj iz hiže tvoje onu hotnicu, s kojum tuliko krat grešil jesi. Morebiti su ovo 
bila zadnja Boga zovučega opominanja! Nasmeje se na ova grešnik 1, od nasladnosti telovne 
oslepljen i zažvalen, reče: Bog je milosrden, ne kaštiguje taki; bude vreme k Vuzmu svete 
spovedi. Prodekatori listor iz prodekalnice treskaju, da bi nas prestrašili. 

Ovak razidu se. Nesrečni grešnik domom na svoje navadne povrne se nasladnosti. Ali, 
nut kaštige Božje! O pol noči probudi se ves poten, zbudi nesramnu pajdašicu, oprosi sveču, 
sebi zločuti. Šetuje ona, igda sveču vužiže, čuje gingavurečivumirajučemu spodobnu: Vale 
infelix amasia. Srečno ostaj, nesrečna ljubitelica. Ona prestrašena, vleze vu hižu, ali vu krvi 
zakaljanoga, na zemlji mrtvoga najde nevoljnoga pajdaša svojega. O, strašni sudi božanski! 
O, smrt nesrečna! O, krhkoča žitka! 


11. Strašne kaštige naj posluhnu pijanci fašenski. Sedelo je vu krčmi nekuliko ljudi, koji 
potiam bi se bili prinapili, počeli su spomenke kajkakove med sobum imati. Med drugemi, 
i ovoga imali jesu: Kaj z človekom po smrti bude? Nikaj, jeden reče: Vkanjuju nas popi, ki 
vuče, da i po smrti duša živa bude. Na to se vsi drugi nasmeju. I gda se tak nasmeju, dojde 
k njim jeden visok i žestok (človeka su štimali, a vrag je vu človečjem bil kipu) i opita: Kaj 
se spominate? Odgovori on nesrečni duše tržec: Od duš govorimo. Da bi gdo moju hotel 
kupiti, dal bi mu ju lahku cenu, i tako bi peneze za vino dal, da bi nje skupa zapili. 

Smeju se i na to tovaruši; on pak koj je k njim došel, reče: Takvoga ja kramara iščem, 
gotov jesem tu tvoju dušu kupiti, poveč za kuliko ju prodavaš? Pogode se, poda peneze, vina 
kupe, po vse piju. Da bi pak večer nastal, reče dušekupec: Vreme je dase razidemo, ida vsaki 
na svoj stan ide. Ali prvo sudete: Da bi gdo konja kupil na oglavniku privezanoga, ne bi li 
Z konjem i oglavnika moral vzeti? Vsi odgovore tak. Zatem taki kupec kramara z dušum i 

z telom pred vsemi zgrabi, zdigne i sobum (kam drugam nego. vu pekel) odnese. 

Drugu ne menje strašnu piše Mihalj Iffelt od jednoga pijanca vu Nemški zemlji blizu 
Moguncije varaša, koj na fašensku nedelju leto 1595. četirnajsti dan sušca vu krčme buduči 
pilje do zrigavanja i bluvanja. Kojemu dojde žena, koja je malo potlam porod morala imati, 
i lepo ga je prosila, da domom ide, doklam jošče kuliko trezen. Ali pogani človek, ne kaj bi 
bil ženu posluhnul, koja ga je na dobro opominala, nego ju je k tomu jako izbil i z ovakvemi 
rečmi otiral: Othajaj prokleta, z tem tvojem živem vragom koga vu utrobi nosiš. Ako li ne 
othajaš, tak ti je ovdi od mojega meča vumrti. Anda li, reče ona, moj muž ja živoga vraga 
nosim, naj tak bude. Odide tužna i srdita žena. On pak ostane žeruč vu krčme. 

Gda bi domom došla žena, začne se s porodom truditi, i malo potlam rodi strašilo, nad 
kem su se i strašili i čudili vsi koji su je videli. Bilo je od pupka gore človeku spodobno, a 
od pupka dole jadovite kače. Poklam se je pak zadovoljno vina nalejal pijanec, povrne se 
domom. Ali komaj je vrata otprl vu hižu, gde je betežna žena ležala, i čuden on porod po 
zemlji puzel: taki kak najbržeši jastreb vu njega se strašilo spusti, i zvezanoga z repom 
svojem tak gajeitak dugo pikalo, doklam seje vse telo spriščilo, odčemeranadulo, inaduto 
z dušum se razlučilo. Po njegove nesrečne smrti, i mati vumre taki, niti ono strašilo ne več 
živelo. | 


12. —Okol toga istoga vremena pripetilo se je i drugo srditosti Božje znamenje, vu Nemške 
tulikaj zemlje, vu selu imenom Ikerhov. Gde dva pijanca, đa bi na oštariju došla, vučine vina 
donesti, ali donešeno ne im po volji bilo, kakti zevsema mlahavo. Zato drugoga, jakšega, 
reku donesti, kak goder drago bude. Donešeno dopade se. Onda peharce nagibati, rozgotom 
smejati i malo potlam huškati začnu. Vu tom pijanskom razgovoru reče jedan k drugomu: 
Komu sada hoču napiti? Odgovori tovaruš: Kak si glumpast, ne znaš li komu? Napi Bogu, 
buš videl, kaj ti odgovori. ' 

Na to on nesrečnjak popade kupicu vina punu i ovak reče: Posluhni, Bože /na kuliku 
blaznost vino človeka napelja/, ako hočeš, tebi ov žmulj napijam, ter ti to govorim, da gda 
gajaispijem, da mi zadosta vučiniš; ako li nečeš, krivica mi bude. To reče i žmulj ispije. Opita 
pak tovaruša: Kojega vina hoču Bogu natočiti? Imaš staro i novo, odgovori, s koga hočeš, 
natoči mu. Onda z novem napuni steklo govoreči: Dobro je to za njega. I protegnuvši ruku, 
kot da bi Bogu hotel dati, reče: Vzemi, Bože, ako ti bu po volje; da bi bil ti bolše ovo leto 
dal, bolše bi pil. 

Komaj to zreče, i taki, jošče steklo vu ruke držeči, strašno zaruči i ves dreven postane; 
koj ako je ravno zapiral i otpiral oči, ni reči ništarmanje pregovoriti ne mogel. To videči 
tovaruš njegov, brzo prebeži, a drugi, koji onde bili jesu, hoteli su ga z mesta genuti, ali nesu 
mogli; zato dozvali su jake i žestoke muže, ki bi ga odnesli. Došli su i sobum vuža jesu 
donesli, s k€mi su ga zvezali; k tomu tri konje pripregli i pijani vlekli. Ali zavman, ar ga ni 
genuti nesu mogli. Čudo to videči, magištratuš dokonča, da se hiža vužge; ali i to zaludo, ar 
se krov pod nijeden put zažgati ne hotel. I tak je on nevoljnjak dugo vremena prez jestvine 
i pitvine i prez reči odrevenen stal, doklam ga je ze vseh stran prehodno ljudctvo videlo. 


13. O, nesrečni požeruhi, lakomci i pijanci, gorši od vsake neme stvari! Ar vsaka beštija 
biva od druge, ov pak biva beštija od sebe samoga. Ter kaj jenajgorše: vsi grešniki, vu kojem 
goder grehu od smrti zapopađeni, mogu se jošče pomoči ali po sebi zvršenum žalostjum ali 
od drugoga po pravedni spovedi i odvezavanju. Sam pijanec, sin fašenka, niti od sebe niti 
od drugoga pomoči imati ne more, kajti je nema stvar, kajti je prez pameti i razuma: nikaj 

človečanskoga činiti ne more. Imamo toga peldu strašnu od pijanca onoga, kojemu 
vumirajučemu plavala jesu vusnica vu vinu i vu ustah jezik. Dozove se od drugeh redovnik 
i, da bi nikaj š njim n€ mogel opraviti, kriči mu: Dobri moj človeče, misli divina, divina od 
Boga i od zveličenja tvoga, i ne budi kakti živina. Ali, kaj na ova pijanec? Vu tuliki smrti 
pogibeli odgovarjal je zadnje reči redovnika: Vina, vina. Znovič redovnik reče: Ne vina, 
vina, nego divina; od Boga misli i ne budi živina. Pak pijanec odvrne: Vina, vina, vin. I da 
ne bizadnjia menkal, mestonjega zbluvalje animam,nesrečnu dušu. O, duša, nesrečna duša! 
Kakov žitek, takva smrt. Ah, kulika je norost svetu, telu i vragu vgajati, gostiti se i veseliti, 
a Boga pravoga othititi ina veke poginuti. Akoprem iz do sada rečeneh vsaki spoznati more, 
vendar jošče vu priliki pokazati hoču. I dokončam. 


14.  Stanovitaženaimalaje kruto lepu jedinu kčerku, dobro, sveto i dostojno odgojenu, vre 
k hižnom zakonu prikladnu. Mislila je i starala se je dobra mati za poštenoga i dostojnoga 
mladenca komu svoju kčer vdati bi mogla. Nut vu takvom mišlenju postavljenu, zastignu 
peteri mladenci, sveta nasledniki, kruto lepi, vu licu jednaki, ali vu meštriji razlučeni, rečenu 
mater. Prvi bil je malar najspametneši; drugi muzikaš najvugodneši; treti dišečeh mastih 
delavec najzvršeneši; četrti sokač najpreštimaneši; peti nesramni ljubitel najzaljubleneši. 
Pristupi malar k metri, počne snubiti kčer govoreči: O, gospa odičena! Kči tvoja je ljubav 
moja, nigdo nju bolje veseliti ne bu mogel nego malanja moja, nju zmalam, njoj vsakojačke 
kipe naprvo postavim, anda nju mi ne zakrati, i zdrava ostani. | 

Dojde za njim muzikaš, prične snubiti: Zdravo gospa milostivna! Kči tvoja je ljubav 
moja, nju nigdo bolje razveseliti more od mene. Moja hiža je drugo nebo puno gusel, nikaj 
ne menka nebu mojemu, nego jedna Angela, kči tvoja. Ondi raduvali se budemo vu 
vsakojačkem igranju. Anda nju meni ne zakrati, i zdrava ostani. 

Treti vleze vu hižu i reče: Zdravo gospa ljublena! Nut kči tvoja je ljubav moja, niti 
nigdonju bolje veseliti nebude mogel od dišučeh mastih mojeh; nju vsu namažem z pismum, 
da z menum jedna postane duha. Anda nju mi ne zakrati, i zdrava ostani, 

Za ovem vu hižu stupi četrti sokač, nisko se nakloni i reče: O, gospa srčena! Kči tvoja 
je ljubav moja, nigdo nju bolje ne razveseli od mene. Ja prebivam vu kuhinjah, zgotavljam 
vse jestvine i pivnicu imam pod oblastjum mojum, vsa čez ruke moje na stol othajaju, a 
najbolša za me ostavljam, kak od meštra mojega naučen jesem. Kči tvoja cel den bude imala 
obilni obed, ali gospocku večeru. Anda nju mi ne zakrati, i zdrava ostani. 

Zadnjič i peti ljubitel naprvo dojde govoreči: Zdravo gospa odičena! Nut kči tvoja je 
ljubav moja, niti nju nigdo bolje ne razveseli od mene. Nju popeljam po varašu, z menum 
pohodi vse krčme, zvodi vse tance, anda nju mi ne zakrati, i zdrava ostani. 

Nut čudo! Komaj snoboki ovi odidu, dojde vu hižu prezmožnoga kralja poscel ovako 
govoreči: Gospa poštuvana! Moj gospon je kralj veliki, čuje da imaš kčer jednu siromašku, 
ali najlepšu i razumnu. Ima i kralj moj jedinoga sina najlepšega koj bude odvetek vseh 
kraljestvih. Pošilja anda mene k tebi i prosi sinu svojemu kčer tvoju vu hižni zakon. Kaj ako 
vučiniš, tebe i kčer tvoju zapelja vu palaču svoju i delnicu učini vseh ladanjih svojeh. 


15. Za dokončanem snubenjem, pozove mati vu otajnu komoricu jedinu kčerku, da njoj 
obznani novine ove vesele. Ali kči preteče vu rečeh mater i govoriti začne: O, mati moja! 
Znam vsu skrovnost, ar pred varti poslušala jesem. Ah, ljublena mati moja! listor onoga 
petoga, petoga koj zna i obeče plesanja. - O kči nora, reče mati, kaj te noge srbe? Kaj dobiš 
Z plesanjem nego trudno telo, žalostno srce; ne znaš li kak strašne jesu pelde plesanja? O, 

kuliko divojak pogibelno jese poskaljilo vu plesanju! Išle su tamo device, a nazad su se 
povrnule hotnice. 

Anda končema sokača, gospa majka? O, norska kči, kaj hočeš zamazanem sokačem? 
Ikadanapuniš želudec, kaj odovud zadobiš nego muku? Nesi čula od bogatuša koj poglavito 
se je vsaki dan gostil, vezda kriči: O, otec Abraham, smiluj sena mene, ar se mučim vu ovom 
ognju! Jeda li i ti za jednu nasladnost, koja ne dugša od tvoje lakomosti, hočeš trpeti muke 
vekivečne? - Anda končema muzikaša ali malara, gospa majka? - O, norica! Kaj je igranje 
koje z svojem glasom prehaja? Kaj malanje, nego jedno lažljivo izmišlenje? Ah, sina 
kraljevskoga, sina kraljevskoga, zeberi kči moja! Ti budeš gospa, ti budeš kraljica! 

Privolenje poda kči, začuje kralj, raduje se dvor kraljevski i pripravlja goščenje 
svadbeno. Ali nut, o žalost, o tužno srce materinsko! Kaj se je pripetilo? Kči, ne več kči, o 
norost! Došlo je vreme fašensko. Pristupe pod oblok peteri snoboki, prvi vu maškari z 
naličjem, igraju, noruju. Nepočinjena kči pogleda čez oblok i kak da bi ogenj na peteh imala, 
prez znanja matere otpre vrata, van izide, i z onemi snoboki pobegne, ter prez sloboščine 
biskupov, prez blagoslova popov, s njimi zaruči se, izda se. To čujuči kralj, rasrdi se, i tak 
mater kak kčer skupa z petemi snoboki vučini iskončati i na grmadu hititi. 

Ovo je prilika, ali poglejmo vu njoj istinu. Gdo je ova mati, nego ti, duša krščanska. 
Kči tvoja je volja tvoja. Sin kraljev je Jezuš Krištuš, jedini sin Božji. Oni peteri bratenci i 
snoboki jesu petera tela čutenja. Malar viđenje, z farbanem malanjem nasladuje se. Muzikaš 
poslušanje, vu igranju veseli se. Masti delavec dihanje, z duhom raduje se. Sokač kušanje, 
z tekom napunjava se. Ljubitel dotikanje, vu plesanju' i nesramnom pipanju, valja se. 

O, duša moja, to neki dan volja, kči tvoja obečana je Kralju nebeskomu. Navučiteli ili 

prodekatori kakti poscli reči Božje, obznanili su kralju da zaručavaš volju tvoju. Uni viro 
virginem castam exibere Christo. Jednomu: človeku devicu čistu ljublenomu podati 
Krištušu. Vre su seraduvali angelii ves dvornebeskinad budučum svadbum. Ali, nut norica, 
volja slepa je vučinjena. Ovo fašensko vreme! Od peterih čutenj zgrabljena, ostavila je 
zaručnika Krištuša vu svetom oltarskom Sakramentu postavljenoga, ter je odišla gde se 
popeva, igra, pijančuje; onde se je sa čutenji telovnimi zaručila. O, norost velika, o čutenja 
vkanjlivci prokleti! Ne premišljavate strašnu srditost kralja Krištuša koteri dušu mater, volju 
kčer, i vas petere snoboke po smrti iskončane, na vekivečnu peklensku pošalje grmadu. O 
čutenja moja, spačiteli nesrečni, vi jeste oni peteri lampaši prez olja devic noreh, koji 
odganjate siromašku volju i dušu moju od vekivečnoga veselja dike nebeske. 
17. Ah, duša moja, imaj vekšu skrb na volju tvoju, koju da začuvaš neoskrunjenu, imaš 
ovdi na molitve četrdeset vur vani postavljenoga zaručnika tvojega. Ovdi premisli svetu 
muku njegovu kulikaje za te pretrpel. Razmisli krhkoču žitka človečanskoga. Pomoli seovdi 
za grešnike i vu tmici greha bludeče norce. Premisli strašne kaštige noreh fašenkov i ovak 
gotova počkaš zaručnika nebeskoga. 

Ako onda jošče koja iskrica ljubavi Bogai bližnjega vu nas se nahaja, verni poslušiteli, 
stegnemo nas i one koji šetuju na pogublenje, vleku se na smrt, othajaju vu pekel. Naj anda 
stegne otec sina, gospon slugu, purgar purgara, človek človeka, mater kčerku; z rečjum, 
krščenike vse koji ovo vreme nemem stvaram vu oblačenju prispodablaju se, pamet i razum 
pogubivaju i božanski kip othitavaju. Ar, koji oslobodi drugoga, plaču zadobiva na nebu, 
koji pak zamudi, greh si zadobi. Blaženi koji živlenja čuva svojega i skrbi za zveličenje 
bližnjega. Amen. 


/Gašparoti, Cvet sveteh, knj.l, str.948-956/ 

NA FAŠENSKI PONDELEK PRODEKA 


7. = Ovakleto 1640. vu Rimu pobožni sini Marijanski prve bratovčine vu nebo vzetja D. 
Marije, da ljudctvo ove fašenske dneve na pobožnost genu, i od grehov okrenu, više devet 
jezer ranjički potrošili jesu na vremenito obslužavanje svetečno oveh dnevov. Ar napravili 
jesu bili jedno veliko, sto dvadeset visoko i sedemdeset pednjev široko gledališče 
vsakojačkemi kipi i potpiski nakinčeno; gde više 4000. duplerov je gorelo, kade eršek 
Rodanski z sedemnajstemi kardinali i ze vsemi rimskemi skoro poglavari pobožnost pred 
vsem ljudctvom vse ove tri dni opslužavali jesu. Ali zakaj marijanski ovi pošteniki tak 
marljivo grehe preprečiti trsili se jesu? Kajti najmre znali jesu, da ne more vekša služba 
iskazati se Marijinego ako zakrate zloono koje Devica Marijanajbolje odurjava, tojest: greh 
smrtni. 


10. Ovo isto vreme fašensko Blažena Devica Marija iskazala je se vsa zaplakana devici 
Coleti sinka Jezuša vu rukah noseča, ali vsem svetom telu ranjenoga, i vu friški krvi 
zvaljanoga. Za zrok opitajuči krvavoga Jezuška, Coleti je odgovor dala Marija: Nepobožni 
i krvoločni fašenski norci, grehu ovo vreme služeči krščeniki, tak strašno vumarjaju i do krvi 
rane Jezuša, sina mojega, i žalost moju povekšavaju. 

Kad 

Ali, naj paze takovi nesrečni fašenskinorci da poleg njih izvrhu nas nerasrdi se odnjih 
zbantuvana Marija. 

Posluhnite žalosnu peldu od Paula Segneri ispisanu. Vu Napolitanskomu kraljestvu 
nahaja se gora B. D. Marije od cirkve majke Božje tak ozvana. Na ovu iz vseh stran o 
Trojakeh vnožina ljudih dohaja na tuliko da više 6000. dosta krat skup tamo se spravi. Anda 
leto 1611. da bi vnogi tamo ne tak zbog pobožnosti svoje došli bili, kak da skupa sprave se 
mladenci i divojke i to, o grehota, vu maškari, ar dekliči mušku opravu, mladenci žensku 
oblekli jesu bili, da skupa med divojkama spati budu mogli mladenci. 

Tancali i kolo vodili jesu dugo vremena po noči. Ali, nut kaštige božje! Kak spat 
spravili se jesu, milostivna Marija z tulikemi grehi na srditost genjena, o polnoči iskaže se 
petem pobožnem glavam na bregu, dve sveče goruče vu rukah držeča, z kojemi oštariju 
veliku za stranske pripravljenu zrukami svojemi je vužgala; kotera akoprem kruto velika vu 
poldrugi vendar vuri na prah i pepel je obrnjena z tulikem nutri počivajučeh pomorom, da 
više jezero petsto ali od ognja opaljeneh, ali od stanja podrtoga zagnjeteneh mrtveh je 
najdeno. Med kojemi na svedočanstvo greha muške glave vu ženski opravi i ženske vu muški 
najdeni jesu. Ah, jeste li gda čuli milosrdnosti mater listor za grešnika fantčenje prositi! A 
ovdi vidite da sama svojemi rukami z pogorom zvrhu grešnikov kakti norcov fašenskeh je 
se fantila. 


/Gašparoti, Cvet sveteh, knj.l, str.962-966/ 

NA FAŠENSKI TORK PRODEKA 


/..J Ah, tužno spoznavamo istinu ovu Svetoga pisma vu vnogeh varašeh. Ar, kak je 
došlo Novo leto, taki stare oprave kramari i tršci počeli su premetati kalendare i marljivo 
zezvedati, kada nesrečni fašenk dojde i kak dugo trpel bude. I nut, kak su našli, da o Treh 
kraljeh pričetek svoj jemlje, i ovo leto 1750. na celeh pet tijednov preteže se, taki jesu 
maškaradsku ili fašensku opravu iz svojeh ormarov i ladic izvadili, z vsakojačkemi larvami 
ili licmi fašenskemi i nosastemi obličaji vu štacune svoje obesili, da š njum ljudctvo noro, 
preoblečeno i preopravljeno, slobodneje i batriveje moglo bude po vsakojačkem bludnosti 
i greha blatu valjati se. Vu takoveh štacuneh sada okolo i okolo vidi se viseče vsakojačke 
vražje naličje ili preobrazje s čudnovitemi nosmi: z dugemi nosmi, kratkemi nosmi, s 
širokemi nosmi, z vuskemi nosmi, z debelemi nosmi, s tenkemi nosmi, s puklastemi nosmi, 
zavijatemi nosmi, z ravnemi nosmi, velikemi kufrastemi muškemi nosmi, z malemi 
špičastemi divojačkemi noseki; z odurnemi soldačkemi nosmi, z gnjilemi francuskemi 
nosmi etc. etc., zrečjum, z vsakojačke fele zrezanemi, spapanemi, skelenemi, pokvarjenemi 
iranjenemi nosmi. Ah, kaj velim, listor nosi vide se! Dapače, vsa oprava vu takveh štacuneh 
gotovačaka, skojumčlovek preopraviti, preobleči, zakriti se ičisto norski na fašenk iskazati 
more se, ter kip od Boga sebi podan blatiti i oskuniti. Ne li ovo pozoja peklenskoga, iz neba 
hičenoga, izmišlenje, koje želi ljudctvo srditostjum svojum od neba spačiti i vu pekel 
otpeljati? Kak nadalje videti hočemo. 


2. > Nahajaju se, koji očivesto iz temelja pokazati trse se, da maškara ili preoblačenje 
norsko na fašenk je slobodno, niti po nijeden put ni prepovedano, a menje grešno. Kaj ovak 
blazneč i krivo govoreč, pokazati trse se. Prvič vele: da sam Krištuš, naš Zveličitel 1 
Otkupitel, dal nam je od toga peldu, kada gingavo človečansko telo na se je oblekel, da nas 
otkupi i mesto na vraga, smrt i pekel predobi. Drugoč: kada po svoji sveti muki, smrti i 
odičenom gore vstajanju iskazal se je Magdaleni vu opravi vrtlarski oblečen i vučenikom vu 
Emaus kaštel putujučem kakti jedan romar ili putnik vu Jeružalem putujuči je se iskazal. 

Nadalje govore grešno tepuč, da isti kraljevski prorok David med neprijatelske ruke 
dojduči, nikak drugač ne se mogel prostoga vučiniti, nego obličaj svoj premenjajuč i čisto 
noroga sebe kažuč; z kojum norijum sebi i ljudctvu svojemu pomoč i obrambu poiskati je 
pritrucan. Njegova tovarušica Mihol jošče vu vekšu norost je se pustila; kada pilj zrezani vu 
maškaru ili iz kože opravu oblečen mesto dragoga tovaruša na postelju je postavila, kralja 
S njim vkanila i ovak Davida od smrti oslobodila. 

Zovem svedočanstvom vele, akopremni maškara do nebaizvišena, ni vendar zavržena 
niti zevsema zahitčena. Pokehdob Ulises i Ahileš premudro baračuč i sebe preopravlajuč 
neznane se vučinili jesu. Ter gdo bude maškaru zametal, kada mi jošče dan današnji pri 
najpobožnešeh procesijah našu lepu dečicu Bogu na hvalu vu spodobu angelsku oblačimo? 
Ali gdo bude ovu navadu karal, kada velika gospoda po glavneh varašeh vu pokapanju na 
smrt otsuđeneh obraze svoje sakrivaju, viteško milosrdnosti čin iskazajuč i mrtve 
pokapajuč? Ne li na bičuvanju vu korizmi lica vidimo zakrivena pokornikov, da ne poznaju 
se dobreh del svete pokore činiteli? Ne li tulikaj hasnovito i na osebujnu diku preoblačenje 
takovo kada preštimani hercegi i gospoda pri oneh koji daleko istinu pretirali jesu, 
preoblečeni i zato nepoznani med svoji podložniki ophajaju, marljivo poslušaju povsud kaj 
se od njih govori, dobro zezvedaju kaj vu podložnikeh kaštiguvati i pobolšati moraju? etc. 
etc. Ah, tak je, tak je, slobodna je maškara! 

3. — Ništarmanje na ova vsa odgovarjam: Polahko, ter skupa othajajte daleko vsi fašenski 
norci z takovem grešnem, prevzetnem, nepokojnem i prokletem pregovarjanjem! 

Ovo su zroki od srditoga pozoja peklenskoga izmišljeni! Nedaj Bog duše krščanske 
toga ni pomisliti, da bi druga persona vu prijemanju tela človečanskoga, ali vu iskazanju 
vrtljara Magdaleni, kak tulikaj putnika dvem vučenikom proti Eamus kaštelu putujučem 
najmenši zrok ali priliku bila podala maškare preoblečenja ali grešnoga preopravljena. Nego 
znajte da maškara je izmišljene pravoga vraga koteri na pričetku sveta oblekel je na se kip 
čemerne kače, prvu našu mater Evu je ovak prekanil, na greh dopeljal i zovem načinom vse 
tuge inevolje zverhu pokolenja človečanskoga razlejal. Ov, ov, jošče okolo ophaja oblačeč 
na se kip angela svetlosti, ali vu takvi maškari veliki lažec, tolvaj i ručeči oroslan koji išče 
način kak bi nas nevoljne, siromaške i nemočne ljudi nadalje prekanil i po skažlivosti svoji 
na vekivečnu smrti muke nigdar neginuče vu pekel otpeljal. I zato ima ov prisežni duh našeh 
neprijatel najprikladneše ovo vreme fašensko od kojega kriči s. Januš: Vae terrae, et mari: 
quia descendit ad vos diabolus, habens iram magnam, sciens; quia modicum tempus habet. 
- Jaj zemlji i morju, ar ide k vam dole vrag z velikum srditostjum, znajuči da malo vremena 
ima. | 


4. Gde preoblačenje norsko ili fašenk jošče zvirališče svoje aliti pričetek jemlje, dobro 
ovdi znati bude, najmre od bolvanstva poganinov, negda vu Rimu stanujučeh, kak piše 
Polydorus Virgilius vu svoji peti knjigi, kaj ispeljava iz rimskeh igrih Ludis Quinquatriis 
zvaneh. Ali kak drugi govore: fašenk pričetek jemlje od rimskeh bacchanalibus, to jest: 
fašenskeh dnevov. Ovak Blandus vu svoji knjigi Roma triumphans zvani i Vincentius vu 
knjigi de Imaginibus Deorum ispišiju. Poleg dveh oveh zadnjeh stoji Livius lib.9. 
nazveščajuči, kak najmre poganini požeruhu svojemu ili trbuha bogu Bakhušu na hvalu 
nekoje svetečne dneve ali, da bolje rečem: požerušne dneve, postavili jesu. 

Ovdi žene bile jesu prve, pokehdob M. Porcius Cato govori: Omnium rerum liber- 
tatem, imo licentiam, si vera dicere volumus, foeminae desiderant. Sloboščinu vseh 
izmišljeneh dugovanj, dapače vse dopuščeno, ako istinu govoriti hočemo, žene prve želeju 
imati. Kotere za sobum silno dovlekle idotirale jesu k ovomu vražjemu svetku i muške glave, 
za kojemi popaščile se jesu nevdane kurvende, nesramni dekliči i nečisti mladenci, z sobum 
donašajuči nečiste popevke, pod kojemi tancali skakali jesu očivesto okolo po vulicah na 
tuliko, da ni bilo ni jedne ničemurnosti, koje ne bi bili zbadali; nijednoga greha, kojega ne 
bi bili vučinili; nijedne praznosti, vu koju ne bi bili opali; nijednoga ljudomorstva, koje ne 
bi bili zvršili; nijedne odurnosti, lakomosti i nečistoče, kojum se ne bi bili ono vreme 
oskrunili. I to vu vsakojački opravi preoblečeni, na slobodneše grešenje. Otkuda izešlo je 
norsko preopravlanje, grešno naličje, odurno preobrazje, vu kojem človek, na božji kip 
stvorjen, neme stvari priliku, vražji obličaj nase jemlje, sebe vu vsakojačku maškaru inorsku 
opravu opravlajuč. Zadnjič tulike odurnosti i grehe videči, večniki rimski, akoprem poganini 
za onda, očivestu vendar prepoved van dali jesu, da več ova činiti se ne smeju; ništarmanje 
zadosta prepovedati nesu mogli, dane bi končema vsakoletni spomenek svetka Bakhuša, tak 
norskoga, opslužavali. Otkuda ovi požeruhni svetki, to jest fašenk, tja med krščenike, prave 
naslednike Krištuševe, je sebe zakorenil, da jošče do današnjeg dneva vu ovom vremenu 
želucu služe krščeniki, vu vsakojačku opravu i maškaru preoblače se, dapače vu grehe i 
ničemurnosti, istem poganinom neprikladne, puščaju se. O, grehote! O, prokleti fašenka 
pričetek! Da bi nigdar od njega sprvnice krščeniki čuli ne bili! | 

5. Ali, posluhnemo, kak takove norce strašno Gospodin Bog kaštiguje. Leto 1677., kak 
tulikaj leto 1678., dopuščeno je vu Beču bilo takovo preoblačenje norsko i maškara na tuliko, 
da skoro ni bilo najti človeka spametnoga, koteri se ne bi bil obrnul na norca. Ovdi je videti 
bilo vsakojačke norce: orehove norce, zobene norce, iz cukora norce, figove norce, piliša i 
jelišanorce, muške norce, ciganske norce, trbušaste norce, gljumpaste norce, šantave norce, 
smrduče norce, oguljene norce; norce zvončeci, norce prez zvončeca, norce z devenicum, 
norce prez devenice; svinske norce, oselske norce etc. etc.; ar gdo more vse izbrojiti norce? 
Ovo norsko baratanje je tak dugo trpelo, doklam višnji Gospodin Bog, na srditost genjen, 
zvrhu vsega Bečkoga varaša jedno strašno naličje ili larvu je navlekel, najmre: smrtno 
preobrazje. Pokehdob taki za tem, čez jedno leto, nesrečna kuga vu Nemški orsag je stupila 
i više sto jezer ljudi nemilosrdno je zarazila; i ne vu grobe, nego po travnikeh, kakti druge 
nore i neme stvari, je zahitila i rashitala. I to do leta 1679. Niti to ne bi bilo zadosta srditosti 
božanski, nego jošče vekšu kaštigu od visokoga Boga je prosila norcom takovem tak dugo, 
doklam vsemoguči Bog strašnu šibu čez oblok svoj je iskazal Bečanom; reči hoču: jednu 
veliku repaču zvezdu na nebu je vučinil pokazati, za kojum plemeniti Bečki varaš pod 
nemilosrdnem opsedanjem turskoga krvoločtva celeh šest mesec je se potil, doklam 
milosrdnostbožanskašibu svoju nazad je potegnulai varaš rečeni od teškoga turskoga jarma 
z viteškem oružjem kralja poljskoga Ivana Tretjega i presvetloga hercega Bavarskoga 
držanja, imenom Maksimilijana, je oslobodila. 


6. Kak pak mi gingavi i nevoljni jesmo, tak malo se vu našoj stalnosti dičiti moremo, 
najmre: kakti rosa juternja brzo prehajajuča, grad na ledu zidani ali sneg sušca meseca, koj 
opstati ne more. Ovak hodimo z našem obetanjem, naprvojemanjem ili dobremnakanenjem, 
najmre: jednako i spodobno rakom nazad plazučem. Ar kada Gospodin Bog srditu ruku 
zvrhu nas pretegne, onda obečamo vnoga dobra; ali kak srditosti meč postavi vu nožnice ter 
ga obesi, kmestu iz vsega obečanja spozabljujemo se. Doklam nas bije z nevoljum, kugum, 
gladom, betegom etc., kričimo, da bi nam oprostil; kak nam pak oprosti, znovič ga van 
zazavamo na majdan, da bi ober nas biče svoje pretegnul. Kaj spodobno z Bečani istemi je 
prigođeno. Ar komaj je halabuka, grmlavica i treskavica strašne kuge i žmehke turske sile 
odišla, ter milošče božje sunce je se iskazalo Nemški zemlji, reči hoču : kako začuli jesu 
veselu poštu Nemci, pretiranje viteško Turčina nazveščajuči, taki veselja kričem i radosti ves 
Beč napuni se. Izidu van odovud goščenja, praznoga želuca napunjavanja, pijančuvanja, 
gizdosti, počeli su norci znovič iz gnezd svojeh letati, došli su naprvo benetački šišmiši, etc. 
etc. Med drugemi našli su se stanoviti lafari ili vu bale zatekavci, koteri vse hiže na galvu 
nateknulijesu, nutri po tri tance zvodiliivsakojačke norije zbadalijesu. K ovem priložili jesu 
preopravljeni muški norci z vsakojačkem naličjem i vu opčinski bal došli, gde vnožina 
grehov je se pripečalo. Nut, kaštige božje vrhu norcov oveh znovič! Ono isto vreme dojde 
med nje jedna stanovita bela neznana maškara, bolje k smrti malani i senci nego drugomu 
človeku spodobna, zvrhu koje poglčda vsem okolo stoječem lasi začnu k višku iti, vsi počnu 
bledeti i od straha treptati, rashajati se, na tuliko, da vu malom hipu ves bal je prestal 1 
dokončal se. j 


7. < Spominam se tulikaj iz stanovite knjižice, vuprav za fašenske dneve van podane z 
strašnum grožnjum: da ako se od spodobnoga norskoga i grešnoga preoblačenja ljudctvo ne 
ostavi, Bog vsemoguči hoče istomu hercegu i ladanja zemelskomu gosponu jedno čudnovito 
naličje na obraz ili lica postaviti, zvrhu kojega vse podložno takovomu hercegu ljudctvo 

prestrašiti se hoče. Kaj tulikaj drugo leto za podanum van knjigum - 0, tuga i žalost! Bože, 
smiluj se! - je prigođeno. Anda, očivesto vidimo, kak vsamoguči Bog odurjava i kruto 
srditoga sebe kaže zvrhu sposobnoga norskoga i grešnoga preobraženja i preoblačenja. 
Kotero spodobnem načinom po drugeh varašeh je strašno kaštiguval. 

Vu stanovitom glavnom varašu, kojega opraščam imenu, da bi vsi plemenitaši, hercegi 
i ostala gospoda držali opčinski bal, zmožno goščenje, igre i tance, nut kada bi najbolje 
plesali, dojde jedna preoblečena maškara, kotera vu znanju tancanja zvrhu vseh je se držala 
najpreštimanešu i najzveršenešu. Počne ova med gospodičnami ljubljenu sebe kazati, na ples 
vabiti i complimente krajati. Da bi pak stanovitu damu ili hercežicu na tanec pozivajuč za 
ruku bila popala ova maškara, spozna i spazi hercežica ne ruku maškare človečansku, nego 
tacu medvedsku; otkuda prestrašena na zemlju pade i čez malo vremena od velikoga straha 
iz ovoga sveta premine. O, kuliko je takoveh norskeh maškarih, koterem isto naličje i 
preobrazje k licu je se priraslo, niti z nikakvem zmišlenem načinom ono doli vzeti, niti otrči, 
niti odrezati nesu mogli. 


8. = Iz nesrečneše pelde i strašneše spomina se Francuska zemlja nedaleko od Pariza na 
fašenk leto 1570. pod Carolom šestem ovoga imena kraljem francuskem prigođene. Tri 
plemeniti i bogati mladenci na fašenski dan zadnji, želujuči se poleg navade razveseliti, 
odidu vu stanovit grad jednoga plemenitoga znanca koji ove fašenske dneve viteško vu 
goščenju, norijah i plesanju je sprevajal. Sedu k obedu, pijančuju, goste se, norije zbadaju, 
popevaju, z gospodičnami šale se; z rečjum, nikaj ne prepuste veselja kotero vu prokletom 
fašenku pripetča se. Buduč dobro pri vinu, vsi po dokončanom obedu na tanec vstanu. Počnu 
se preopravljati vu komorah, i vsakojačko preobrazje na lica svoja postavljati. 

Ovi tri pako mladenci obleku se vu maškaru koja ne na šalu i smeh, nego bolje na strah 
i odurnost bi bila, najmre, navleku iz platna opravu namočenu vu smolu, od glave do pet z 
predivom črnem otrenem kakti konjskemni repi nakinčenu i na ogrutni pogled napravljenu. 
Na obraz postave strašno naličje i na obadveh stranah poleg oselskeh vuh ovnove velike 
roge, na veliko čudo kak jeden spameten i razumen človek, na božji kip stvorjen, na tak 
norski način i oduren kip preoblači se i opraviti more? Komaj vu palaču stupe, taki po redu 
tance voditi začnu kkojem zadnjič dojde četrta vu takvi vuprav spodobi maškara, vsakojačke 
vodi plese, čini Capriole koja ni bila druga, nego vrag peklenski, ar ov ni bil najmenši pri 
svojem svetku. Za dokončanem plesanjem, počnu igrati nakocke, nut pripetce, ali pobožjem 
prepuščanju opade kocka jedna za stol, primi svetču drugi da kocku najdu, iz koje iskrica 
jedna opade na smoljenu i kudelnatu opravu i maškara sva vu jednom ognju zapazi se. 
Mladenec ov nesreču videči, hotel je izvleči opravu, ali čvrsto privezanu nikak otrči ne 
mogel. Drugi dva želujuči pajdaša pomoči od njega vužgu se, da vsi tri vu jednom ognju bili 
jesu. Kriče: Vode, vode!, alu vu zdencu na nesreču nikaj ni vode najdeno. Donese iz kuhine 
jeden sluga vedricu, ali i ov na pragu hižnom zadene se i vodu vsu razleje. Ovako vsi tri lepi 
mladenci, plemeniti od krvi, veseli od vina, zdravi vu telu, z nesrečnum smrtjum poginuli 
jesu. 


9. Vnožinu takoveh peldi bi mogel naprvo donesti, vu kojem pravični Bog norost 
fašensku i preoblačenje vu maškaru strašno je kaštiguval. Jednu jošče zadosti naj bude čuti 
koju čtejem in libro de donis. 

Nekoji mladenci ove fašenske dneve imajuči na svojeh obrazeh odurno naličje, larve 
ili maškare, med kojemi mladenci bile su tulikaj nekoje ženske glave vu muškeh opravah, 

more se veruvati da su bile nočne prijatelice oveh mladencov. Ovi kada su z najvekšum 
vikum i halabukum po vulicah vareških jahali, onda njim je naproti došla jedna Compania 
na konjeh, vu muškeh i ženske spodobe peklenskih duhov koji su se njim pridružili i med 
nje zmešali i kada bi ove prve maškare z najvekšem veseljem skakale na konjeh i popevale, 
onda sred pijaca buduči, kapetan ove druge Companie zakriknul je strašnem glasom: Qui me 
amarunt, mibique servierunt, modo mecum erunt. Koji su mene ljubili i meni verno služili, 
od sada na veke budu z menum prebivali. I ova zrekuči, zemlja se pod njimi raspučila i na 
dno pekla vse je do jednoga požrla. O, veselje, veselje, kuliku žalost vlečeš za sobum! O, 
fašenk, fašenk, kuliko ljudi porivaš na vekivečno skvarjenje! Tvoja radost i veselje je vu 
pričetku od meda slajše, ali na koncu od pelina žuhkeše. 


9. — OdMetreErisichtona kčere, od Achelookojije Herkulešem za lepu Dejaniru vojuvala, 
od Proteja kojega pete škole dijaki Vertumna imenuju, piše Ovidius grdobna, strahovita i 
čudnovita obračanja i obrnenja na koju prevrnuli se jesu. Ali vsa ova preobraženja listor 
norije i dečinske igre proti odurnomu i grešnomu preopravlanju koje pri krščenikeh, o tuga 
i žalost, po vnogeh mestah i varašeh vidi se, reči se mogu. Na tuliko da slobodno človek reče: 
Sam vrag čini na fašenk ova odurna, strašna skazila i maškare vnogo odurneša, mrzeša, 
čudnoviteša nego koji malar ali pete škole dijak zmisliti mogu. | 

Naj se ispričavaju ovde kak hote fašenski norci, govoreč: Ovo je listor jedno kratko, 
slobodno telu vugađanje, jedno pošteno razveselenje i malo od skrbi počivanje ali 
odehnenje, koje nikaj vu sebi greha ne zadržava. Ja ništarmanje velim, da ovo je jedno dugo, 
neslobodno telu vugađanje, izkojega dugo trpečišpot, sramota i velik kvar poštenomu ishaja 
človeku. Jedno nepošteno razveselenje, pokehdob človek s preoblačenjem, s preobrazjem 
i maškarum vse poštenje, vu redu držanje, strah i sramežljivost othitava; je jedna žalosna 
nasladnost, kajtina kurvariju, tadbinu, na razbijanje, naljudomorstvo pomaže. pelja. Ar kak 
se je Jupiter na volovski kip obrnul, je Europeja prekanjena. Kak Merkurij uš je vu pastirsku 
preoblečen opravu, je Argus vumorjen. Kak večkrat Jupiter je Dijane kip na se postavil, je 
Kališto ogingavela. Kak Vertumnus je vu stare babe opravu oblečen, je Pomona čistoču 
pogubila. 

Ah, premislemo, kak nesramežljivo i norsko čini koj preštimani drugač človek, kada 
preobrazje kakovo-goder na lica svoja postavi; na tuliko, da se sam sramuvati mora, ako 
premisli, kaj potlam od njega pri pošteneh ljudih govorilo se bude. S kakovum 
prevzetnostjum i povufanjem jedna ženska glava vu mušku opravu bi se mogla preobleči, 
štimajuči, da nju vsaki pozna? Ja drugo ne morem misliti, držati i štimati, nego da fašenski 
norci zato naličje i preobrazje na lica postavljaju, da stem slobodneje vu vsu norsku bludnost 
podađu se i ovak neznani vsakojačke nečistoče, grehe, odurnosti izvrše i dopune. 


10. K maškari i preopravlanju prilaže se i plesanje kotero pozoj peklenski iz neba hitčen 
najbolje ovo vreme pomnja da se i zbog njega reči more: Jaj zemlje i morju, ar idek vam dole 
vrag z velikum srditostjum znajuči da malo vremena ima. Od ovoga pako plesanja s. Oci 
govore: Saltus est circulus cujus Satan est centrum, et circumferentia Angeli ejus. - Da 
plesanje je kolobar kojega je sredina Satan i okruglina angeli njegovi. Da je to istina, listor 
naj premisli človek, čine plesajučeh. To je to, ono prekoredno tela prigibanje, nedostojno 
očih namigavanje, tela k telu dotikanje, z rukami tela obimanje, one male koračajce z 
prigibanjem i nanizavanjem ženskeh nožic, etc. etc. 

Koja vsa videči višnji Gospodin Bog z pravičnum i dostojnum srditostjum grozi se 

strašno takovem ženskem glavam po Izaijašu Proroku vu delu 3. Kajti kčere Sionske gizdave 
jesu i hode z podignjenem vratom z očima namigavaju, od veselja z rukami pljuskaju i 
prenavlajuč hode (to jest vu tancu) zato plesive vučini i grintave Gospodin Bog vrhunce na 
glavah kčereh Sionskeh i Gospon lasi njihove prepusti opuznuti. 

Muške pak glave opominja knjiga Cirkvena vu delu 9. Nemaj pajdašenja z nijednum 
tancušicum, niti nju ne poslušaj, da more biti naveke ne pogineš po nje vupučavanju. 

O, kuliko prokleti tanec vu telu je vučinil betežneh do smrti, kuliko na vekivečno 
skvarjanje je povlekel nesrečneh i naveke duš nesrečneh! Posluhnite dve strašne hištorije i 
dosta za denes bude. 


11.  ZaRudolfa prvoga toga imena cesara plesali su pri Trajestu varašu na mostu mladenci 
i divojke, purgari i purgarice. Pripetilo se je pak da je mešnik z svetem sakramentem k 
betežniku onud išel pred kojim oni nesu pokleknuli, ne hotejuči pretrči plesa svojega, jače 
se za svoje tance skrbeči nego za poštenje Božje. Ali, nut kaštige, čez malo most pretrgne 
se i skoro dve sto tancušev je vu vodu opalo i potonulo. Gdo zna, ako nesu duše naveke vu 
peklu pokopane. 

Strašnešu piše peldu Thomas Cantipratanus ovako. 
Vu nekom selu Brabancije bila je žena koja niti Boga se ne vnogo bojala, niti ljudi sramuvala 
/ne manka takoveh ovo fašensko vreme, pače ih je dosta neumivenoga jezika ženčic/ kotera 
je vsaki skoro svetečni dan tance spravljala /vzemete si to na navuk dekle i dekliči, kotere 
tak skrblivo po vulicah zdrkavate i po luckeh hižah vu ples hodite ali se vu nje nanujate/ i 
nje vodila. Pripetilo seje pak jenkrat gda je dugi rep tancušič zasobum vlekla/morbit, vuprav 
na fašenk/ da je jednomu mladencu ki se je blizu onoga tanca pile z tovaruši igral, palica z 
kum je pilu vudriti hotel z ruke tak močno spala i vu čelo rečene žene vudrila da je taki onde 
na mestu mrtva opala itancajučna drugi svet preskakala. Gda se to pripeti, drugi vsi osupneju 
i zdignuvši mrtvo telo domom zanesu, na hitrom les naprave i vu njega postave. Dozvanijesu 
koji bis oltar popevali, ali da bi došli, dojdei bik jedan črni, ali bolje rekuči, vu bikovom kipu 
črni vrag koji ručeč k telu doteče, z rogmi les i telo na tla prehiti, i z rogmi vse prebada tak 
da su se čreva z trupla svojega vsa van rasipala, niti nigdo pred velikum vonjbum vu hiže ne 
mogel osati, nego do ranoga jutra samo telo ostaviju. Drugi dan nje bližnji kak-tak 
razmrcvarjeno telo vkup spravivši zvan cimintora zakopaju. To konec bil je takve tancarice 
ovde, a vu peklu plača službe takove prispodobna. | 

O, vsamoguči Bože, oslobodi nas takve kaštige! I zato prosimo tebe z kraljevskem 
prorokom Davidom: Perfice gresus nostros in semitis tuis, utnon moveantur vestigia nostra. 
- Vutvrdi koračaje naše po puteh tvojeh, da se ne genu stupine naše. I vučini da tak tvoje 
zapovedi obdržimo, da se z fašenskemi norci naveke od tebe ne othitimo, pače od kozlov se 
skakajučeh razdvojimo i k pravičnema dušam vu ovčarnicu tvoju na vekivečno veselje 
pribrojimo. 


Ah, čalarni svet ostani z tvemi vkanljivosti van, 
I ti fašenk, sad prestani, tve gizdosti tu ne stan. 
Ar na koncu veselje van, na žalost hoče biti, 
Kad sudec na sudni dan vse sudit hoče priti. 
Onde naličja odidu, ter ostane sama vest, 

V kojoj grehi tvoji budu, istinska reč ovo jest. 
Fašenkova onde radost vekivečni bu tvoj meč, 

Ter ti dojde zadnja žalost koje kraja ne bu več. 


Anda grešnik sad prestani spoznavati tve radosti, 

Tebe pak vsigdar nastani vu hižice žalosti. 

Onde tvoje grehe plači, da vu peklu ne tvoj stan, 

Neg da vu vekvečni plači primeš ne ginuču stran. 

Ovo vsem, o Jezuš daj, nit ne zakrati nam tvoj raj. Amen. 


/Gašparoti, Cvet sveteh, knj.I, str.969-982/ 


NAPOMENA: Izbor tekstova iz propovijedi Hilariona Gašparotija donosim u novoj 
grafiji. U izbor su uključeni i tekstovi koje je donijela Olga Šojat u većnavedenom radu u 
Croatici sv.20-21/1984, na _str.50-59. To su tekstovi: Na fašensku nedelju prodeka str.50- 
54, pod brojem: 1,2,10,12,13., i tekstovi: Na fašenski tork prodeka str.55-59, pod brojem: 
1,2,4,5,6,1. 


